ZDRUŽENJE PROTIFAŠISTOV BORCEV ZA VREDNOTE NOB IN VETERANOV

ANKARAN

Jadranska 66

6280 Ankaran 040622433

Zadeva: PREDLOG ZA PODELITEV ZLATE PLAKETE ZVEZE ZDRUŽENJ BORCEV ZA VREDNOTE NOB SLOVENIJE DANI KAVŠČEK

Utemeljitev predloga:

Tovarišica DANA KAVŠČEK rojena 25.9.1936 v Kočevju, v zavedni partizanski družini. Grozote vojne je spoznala v zgodnjem odraščanju, spremljala je žalost družine ob izgubi brata, mladega partizana. Na svojo napredno in narodno zavedno družino je Dana upravičeno ponosna, tu je sprejemala pozitivne vrednote, ki jo spremljajo skozi vsa življenjska obdobja, izstopata resnicoljubnost, tovarištvo in iskrenost.

Tovarišica Dana je članica Združenja borcev za vrednote NOB Ankaran od njene priselitve v ta kraj v letu 2007, pred tem je bila aktivna članica drugih združenj (Ljubljana...). Takoj po sprejemu v našo organizacijo je postala aktiven član izvršnega odbora našega Združenja. Pri snovanju letnega programa našega dela izjemno prepričljivo in kritičnc sodeluje, njeni predlogi vedno temeljijo na resničnih vsebinah NOB,so aktualni in problemsko zastavljeni. Vedno jo vodi misel in skrb kako se organizirati in s kakšnimi vsebinami delovati, da bi bili zanimivi za mlajše generacije. Posebno pozornost posveča našim najmlajšim, da bi prišla do njih zgodovinska resnica partizanskega boja. Njene pedagoške ure za osnovnošolce prve triade naše osnovne šole so postale del rednega šolskega programa v mesecu aprilu. S posredovanjem življenjskih dogodkov in skrbno pripravljeni pedagoškimi urami je vedno znova dobrodošla “učna moč” na šoli.

Dana je pravi gledališki mojster, ima izjemen smisel za pripravo naših spominskih prireditev, ki jih v desetih letih njenega dela ni bilo malo. Ne manjka ji idej o vsebini in izvedbi vsake posebej. Posebno odmevne je bila tista v aprilu 2017 z naslovom Spomin je živ. Proslava je bila zasnovana kot sprehod skozi zgodovino slovenskega naroda. Tu jo srečamo v vlogi režiserke, snovalke besedil in izvajalke. V njeno izvedbo je vključila tudi mlajše, ki jih je mojstrsko pripravila za nastop, s čimer jr želela predstaviti gledalcem medgeneracijsko sodelovanje v naši organizaciji.

Redno se pojavlja v vlogi govornice in recitatorke na vsakoletni obeležitvi Dneva žena ob 8. marcu, ob intervjujih z znanimi in zaslužnimi ženami (dr. Zora Konjajev, Valerija Tvrzy in druge). Z zanimivimi prispevki je prisotna na spominskih svečanostih ob Dnevu spomina.

Raziskovalno se je lotila odkrivanja delovanja partizanskega zdravstva in z zbranimi podatki in zgodovinskimi resnicami obogatila našo odmevno prireditev z naslovom Partizansko zdravstvo in doktor Vaclav Pišot partizanski zdravnik, v novembru 2019 v bolnišnici Valdoltri.

Redno se udeležuje naših organiziranih obiskov pomembnih partizanskih prireditev in spominskih srečanjih, doma in v kraiih v zamejstvu v Italiji in na Hrvaškem. Bolijo jo neresnice in laži o partizanstvu, nanje se ostro odziva na naših srečanjih in s pisano besedo v lokalni časopis in Svobodno besedo. Je članica društva Dobrnič in se redno udeležuje spominske slovesnosti v oktobru v Dobrniču. Rada nam posreduje življenjske zgodbe “velikih žensk” o Olgi Družina, Zori Konjajevi, Mari Rupena ...

Proslava ob državnem prazniku Vrnitve Primorske matični domovini, ki je bila 15.9.2020 v Ankaranu, sicer v drugačni obliki (televizijski) je bila po oceni mnogih gledalcev uspešna morda tudi zato, ker je bila Dana med prvimi, ki je nagovorila režiserja Marka Sosiča in mu nakazala smernice, po katerih je proslava potekala z globokim prepričanjem o potrebi ohranjanja vrednot, ki se danes teptajo na vsakem koraku.

Tovarišica Dana veliko bere in se trudi, da je vselej z vsem na tekočem, zavzeto spremlja družbene in poltične razmere, na naših mesečnih srečanjih nam jih kritično predstavi kljub zdravstvenim težavam, ki jih ima.

|  |  |
| --- | --- |
| Izvršni odbor Združenja borcev za vrednote NOB Ankaran | Predsednica  Darinka Vovk |

Ankaran, 24.2.2021